CELEX: 62011TN0167
Language: mt
Date: 2011-03-15 00:00:00
Title: Kawża T-167/11: Rikors ippreżentat fil- 15 ta’ Marzu 2011 — Centre national de la recherche scientifique vs Il-Kummissjoni

14.5.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 145/34
            
         Rikors ippreżentat fil-15 ta’ Marzu 2011 — Centre national de la recherche scientifique vs Il-Kummissjoni
   (Kawża T-167/11)
   2011/C 145/56
   Lingwa tal-kawża: il-Franċiz
   
      Partijiet
   
   
      Rikorrent: Centre national de la recherche scientifique (Pariġi, Franza) (rappreżentant: N. Lenoir, avukat)
   
      Konvenuta: Il-Kummissjoni Ewropea
   
      Talbiet
   
   Ir-rikorrent jitlob lill-Qorti Ġenerali jogħġobha:
   
               —
            
            
               tiddikjara r-rikors ammissibbli u fondat;
            
         
               —
            
            
               tikkundanna lill-Kummissjoni sabiex tirrestitwixxi l-allegat kreditu ta’ EUR 20 989,82 mitlub mill-Kummissjoni skont il-kuntratt fit-talba għal ħlas tagħha Nru 2010-1232, tas-26 ta’ Ottubru 2010, u li wassal għall-att ta’ tpaċċija tas-17 ta’ Diċembru 2010 (ref. BUDG/C3 D(2010) B.2 — 1232), flimkien mal-interessi moratorji skont ir-rata legali, skont id-dritt Belġjan li jirregola l-kuntratt;
            
         
               —
            
            
               tikkundanna lill-Kummissjoni għall-ispejjeż kollha kemm huma.
            
         
      Motivi u argumenti prinċipali
   
   Insostenn tar-rikors tiegħu, ir-rikorrent jinvoka tliet motivi.
   
               (1)
            
            
               L-ewwel motiv huwa bbażat fuq ksur tal-Artikolu II.19(1) tal-kundizzjonijiet ġenerali tal-kuntratt LSHB-CT-2004-503319 dwar il-proġett “ALLOSTEM” li jaqa’ taħt is-sitt programm-qafas ta’ riċerka u ta’ żvilupp teknoloġiku (2002-2006) (iktar ’il quddiem “il-kuntratt ALLOSTEM”), peress li l-Kummissjoni llimitat, jekk mhux ċaħdet, lir-rikorrent mill-possibbiltà li jipproduċi prova ta’ eżekuzzjoni xierqa tal-kuntratt fir-rigward tal-eliġibbiltà għall-ispejjeż tal-persunal u billi ma osservatx il-kriterji ta’ definizzjoni tal-ispejjeż eliġibbli.
            
         
               (2)
            
            
               It-tieni motiv huwa bbażat fuq ksur tal-obbligi kuntrattwali li jirriżultaw mill-Artikoli II.19 u II.20 tal-kundizzjonijiet ġenerali tal-kuntratt “ALLOSTEM”, peress li l-Kummissjoni eskludiet l-eliġibbiltà tal-ispejjeż relatati mar-“riżerva għat-telf tal-post tax-xogħol” u mal-leave tal-maternità ta’ bijologa impjegata b’kuntratt għal żmien determinat.
            
         
               (3)
            
            
               It-tielet motiv huwa bbażat fuq ksur tal-Artikolu 12 tal-kuntratt “ALLOSTEM” li jissuġġetta għad-dritt Belġjan l-evalwazzjoni tan-natura ċerta ta’ kull kreditu dovut skont l-imsemmi kuntratt. Ir-rikorrent isostni:
               
                           —
                        
                        
                           li l-Kummissjoni bbażat ruħha unikament fuq id-dritt tal-Unjoni u mhux fuq id-dritt Belġjan sabiex tevalwa jekk il-kreditu mitlub kienx ta’ natura ċerta jew le, u
                        
                     
                           —
                        
                        
                           li l-kreditu huwa s-suġġett ta’ kontestazzjoni serja li tneħħilha kull natura ċerta.